水月亭
作者：馬俌
朝代：宋

paragraphs: 陽來中坤坎波翻，月本於地仍東還。
誰爲聚之古祗柏，涵碧湛湛琉璃盤。
珊瑚晶瑛澈凝湍，西風晚來覺秋寬。
海蕩冰碎天飛旋，瞿曇指心以探禪。
魄死澤困與爾言，夜游倚聲霓裳讙。
捉影或墮不可援，幻癡益多吾懔然。
明河繞衣吹佩環，毛髮飄蕭亂空寒。
頗欲乘槎此窮源，脫屣濁世摶林騫。
采華食葉爲玉仙。